b'\n_START_ARTICLE_\nLevodopa\n_START_SECTION_\nMehanizem delovanja\n_START_PARAGRAPH_\nPri parkinsonovi bolezni je prizadeto osrednje \xc5\xbeiv\xc4\x8devje, in sicer v dolo\xc4\x8denem predelu mo\xc5\xbeganov, \xc4\x8drni substanci, so okvarjeni nevroni, ki proizvajajo \xc5\xbeiv\xc4\x8dni prena\xc5\xa1alec dopamin in posledi\xc4\x8dno slednjega primanjkuje. Z napredovanjem bolezni nevrodegeneracija prizadene ve\xc4\x8dji del mo\xc5\xbeganov. Pomanjkanje dopamina povzro\xc4\x8da motnje v delovanju kortiko-striato-palido-talamo-kortikalne zanke, ki povezujejo mo\xc5\xbegansko skorjo z globokimi jedri in skrbi za normalno gibanje telesa._NEWLINE_Levodopa je presnovni predhodnik (prekurzor) dopamina, ki prehaja skozi krvno-mo\xc5\xbegansko pregrado v bazalne ganglije in se tam pretvori v dopamin. Dekarboksilaze v perifernih tkivih prav tako presnavljajo levodopo v dopamin, zato se so\xc4\x8dasno z levodopo dajejo tudi zaviralci dekarboksilaze, ki prepre\xc4\x8dijo to pretvorbo na periferiji in s tem zmanj\xc5\xa1ajo potreben odmerek levodope ter njege ne\xc5\xbeelene u\xc4\x8dinke.\n_START_SECTION_\nOdmerjanje\n_START_PARAGRAPH_\nNa tr\xc5\xbei\xc5\xa1\xc4\x8du so kombinirana zdravila z zaviralci deksarboksilaze (npr. levodopa + karbidopa) v obliki tablet. Peroralne farmacevtske oblike z levodopo je treba jemati pred obrokom ali vsaj nekaj \xc4\x8dasa po njem, pomembno je tudi izogibanje visoko proteinski prehrani._NEWLINE_Zdravljenje se pri\xc4\x8dne z najmanj\xc5\xa1im odmerkom, ki se nato postopoma zvi\xc5\xa1uje in/ali se spreminja odmerni interval, dokler ni dose\xc5\xbeen zadosten klini\xc4\x8dni u\xc4\x8dinek, ki ga spremlja z oceno bolnikove gibalne funkcije. S takim na\xc4\x8dinom odmerjanja se za posameznega bolnika lahko dolo\xc4\x8di optimalen re\xc5\xbeim odmerjanja, pri katerem sta intenziteta in pojav ne\xc5\xbeelenih u\xc4\x8dinkov najmanj\xc5\xa1a. Problem takega odmerjanja zdravil je v dolgotrajnem, tudi ve\xc4\x8dtedenskem, iskanju optimalnega re\xc5\xbeima odmerjanja. Za\xc4\x8detni odmerek levodope je 25\xc2\xa0mg trikrat dnevno, ki se nato pove\xc4\x8duje do optimalnega odmerka. Ve\xc4\x8dina bolnikov dobiva dnevni odmerek 400\xe2\x80\x931000\xc2\xa0mg, dva- do petkrat dnevno.'